મંજરી કાકનાં આ રૂસણાંનાં સુખ આપણે હજી ઉત્સુકતાથી જોઈએ, સાંભળીએ તેવાં છે. કાકને એણે કૂતરો કહ્યો હતો. હવે એ જ હંસની એ હંસી બની હતી. આ દંપતીના હૃદયવિકાસના ક્રમ એક પછી એક ઝીણવટથી કાક મંજરી સંબંધનાં પ્રકરણોમાં જોવા જેવા છે. જુનાગઢમાં માતામહના ઘેરથી એ કારાગૃહમાંના પતિની મુક્તિ કરવા ગઈ ત્યાંથી બંને વનમાં ને ગામડામાં સજોડે સંચર્યાં. ગિરનારનું સિંહનાદ ભર્યુ ને વનનું મોંઘું સૌંદર્ય સંસારના આ વિરલ દંપતીને પૂરપ્રેમથી સત્કારી કહ્યું હતું, પણ પતિ આડો હતો, એનામાં ઊર્મિ ન હોતી. પ્રવાસમાં નાજુક મંજરીનો પગ કપાયો હતો. કાકે પાટા બાંધ્યા, પણ એ નિર્વિકારી શાંતિમાં હતો. મંજરી જોગમાયા બની. આ આર્યધર્મની અભિમાની સંસ્કારી આર્યાએ પતિની લાતથી પૂજા કરી! એ ભયંકર કટાક્ષથી કહે છે :